text: ঘুষ গ্রহণ ও বিদেশি নাগরিককে হেনেস্থার অভিযোগে এসআই ক্লোজড
  ঘুষ গ্রহণ ও বিদেশি নাগরিককে হেনেস্থার অভিযোগে এসআই ক্লোজড
  Published : Sunday, 1 December, 2019 at 4:39 PM
  নোয়াখালীর কোম্পানীগঞ্জ থানার এসআই শিশির কুমার বিশ্বাসকে নোয়াখালী পুলিশ লাইন্সে ক্লোজড (প্রত্যাহার) করা হয়েছে। আরব আমিরাতের নাগরিক আলী আহামেদকে হেনেস্থা ও দুই প্রবাসীকে ভয়-ভীতি দেখিয়ে ঘুষ গ্রহণ ও বিমানের টিকিট হাতিয়ে নেওয়ার অভিযোগে তাকে প্রত্যাহার করা হয়েছে। রোববার (১ ডিসেম্বর) দুপুরে নোয়াখালীর পুলিশ আলমগীর হোসেন নোয়াখালী পুলিশ লাইন্সে তাকে প্রত্যাহার করার নির্দেশ দেন।
  ভুক্তভোগীদের সূত্রে জানা যায়, গত ২৮ নভেম্বর রাতে এসআই শিশির প্রবাসীল বাসায় ঢুকে আরব আমিরাতের নাগরিক আলী আহামেদকে অশালীন কথা বলেন। এক পর্যায়ে ২০ হাজার টাকা দাবি করেন। টাকা না দিলে তাদের গ্রেফতারের হুমকি দেন। পরে এসআই শিশিরকে ১২ হাজার টাকা দিলে তিনি চলে যান। এরপর বিষয়টি জেলা পুলিশ সুপারের কাছে জানালে তিনি জেলার অতিরিক্ত পুলিশ সুপার (সদর সার্কেল) কাজী মো. আবদুর রহিমকে বিষয়টি তদন্ত করে প্রতিবেদন দেওয়ার নিদের্শ দেন। তদন্তে অভিযোগের সত্যতা পেয়ে নোয়াখালীর পুলিশ সুপার অভিযুক্ত (এসআই)'র বিরুদ্ধে তড়িৎ পদক্ষেপ গ্রহণ করেন। কোম্পানীগঞ্জ থানার অফিসার ইনচার্জ (ওসি) মো.আরিফুর রহমান মুঠোফোনে (এসআই) শিশির কুমার বিশ্বাসকে প্রত্যাহারের ঘটনার সত্যতা নিশ্চিত করেছেন।